
I. Общи положения

Чл.1. Настоящият правилник има за цел да регламентира процедурите и критериите за номиниране, разглеждане и удостояване с Почетно членство в Български зъболекарски съюз (БЗС) на лица с изключителни заслуги към денталната професия, образованието, науката и общественото здраве.
Чл. 2. Почетното членство представлява най-високата форма на признание, която БЗС може да присъди, и се връчва на личности със значим и траен принос към развитието на денталната професия в национален или международен мащаб.
Чл. 3. Удостояването със звание „Почетен член на Български Зъболекарски Съюз“ става с решение на Конгреса на БЗС по предложение на УС.
Чл.4. Със звание „Почетен член на БЗС“ могат да бъдат удостоявани български и чужди граждани.
Чл.5. Званието „Почетен член на БЗС“ е индивидуално.
Чл.6. Званието „Почетен член“ може да бъде давано и посмъртно.

II. Критерии за избор на почетни членове на БЗС

Чл.7. Със  званието „Почетен член на БЗС“ се удостояват лица с заслуги в областта на денталната медицина, денталното образование, общественото здраве, научноизследователската дейност или иновации с национално или международно значение, както и лица участващи активно в дейността на БЗС и допринесли за повишаване престижа на организацията.
Чл.8. Лицето, предлагано за“ Почетен член на БЗС“ трябва да отговаря на следните критерии:
1. Да е с добро име и с изключителни постижения в професионалното си развитие на национално и/или международно ниво.
2. С дейността си (професионална и съсловна) да е допринесъл за развитието  на денталната професия, повишаване на престижа и уважението към нея.
3. Да няма наказания от съсловен характер.
4. Да не е осъждан за умишлено престъпление от общ характер.
5. В момента да не заема мандатни изборни длъжности в БЗС.
6. В изключителни случаи могат да бъдат номинирани и лица извън денталната професия, ако имат значителен принос за развитието на денталното здраве.

III. Процедури за предложения за удостояване със звание  „Почетен член на БЗС“

Чл.9. Предложения за удостояване със званието „Почетен член на БЗС“  могат да бъдат направени от всеки член на УС на БЗС. Самономиниране не се допуска.
Чл.10. Всяка номинация трябва да съдържа:
- Официално писмо за номинация.
- Подробна автобиография на кандидата.
- Мотивирана справка с описание на заслугите.

Чл.11. Предложенията за удостояване със званието „Почетен член на БЗС“ се внасят в централния офис на БЗС .
Чл.12. Предложенията се разглеждат на събрание на УС. УС взема решение дали обосновката на внесените за разглеждане предложения съответства на критериите упоменати в чл.7 и чл.8. 
Чл.13. Решенията на Управителния Съвет за съответствие на предложенията с критериите се вземат с явно гласуване с квалифицирано мнозинство от гласовете на членовете му.
Чл.14. Председателят на БЗС представя за разглеждане одобрените номинации за присъждане на звание „Почетен член на БЗС“,  на  Конгрес на БЗС, който взема решение за внесените предложения.
Чл.15. Решенията на Конгресът на БЗС за удостояване със званието „Почетен член на БЗС“ се вземат с явно гласуване, с обикновено мнозинство от регистрираните представители-делегати.

IV. Отличия за награждаване на почетни членове на БЗС

Чл.16. Званието „Почетен член на БЗС“ е морално. 
Чл.17. Почетните членове на БЗС получават удостоверение и плакет по време на Конгреса на БЗС. Удостоверението е подписано от Председателя на БЗС и подпечатано с печата на БЗС.
Чл.18. На церемонията удостоените със званието „Почетен член на БЗС“ вписват посланието си и се подписват в Почетната книга на БЗС.
Чл.19. Звание „Почетен член на БЗС“ не може да се присъжда в отсъствието на номинирания, с изключение на случаите, в които се присъжда посмъртно.
Чл. 20. В централния офис на БЗС се съхранява Почетната книга на БЗС и се води регистър на удостоените със звание „Почетен член на БЗС“.
Чл.21. Загубените, повредени или унищожени отличия по независещи от удостоения причини се възстановяват от БЗС след подаване на мотивирано молба до Председателя на БЗС от него или от негови близки.
 
V. Права на Почетните членове на БЗС

Чл. 22.  Почетните членове на БЗС имат право:
1. Да присъстват на официалните мероприятия на Съюза;
2. Са освободени от членски внос.

VI. Отнемане на звание „Почетен член на БЗС“

Чл. 23. Званието „Почетен член на БЗС“  се отнема с решение на Конгреса на БЗС, когато:
1.  Удостоеното лице е осъдено с влязла в сила присъда за престъпление от общ характер или за престъпление против националната сигурност и суверенитета на Република България;
2.  Удостоеното лице има системни прояви, грубо нарушаващи нормите на обществения живот;
3.  При отправена писмена молба до УС на БЗС от страна на удостоения. 

VII. Допълнителни, преходни и заключителни разпоредби

Чл. 24. Удостояването със званието „Почетен член на БЗС“ се оповестява чрез публикуване на официалната страница на БЗС с описание на заслугите.
Чл. 25. Председателят на БЗС отправя покани до почетните членове за организираните от БЗС тържества, изпраща им поздравления по повод лични празници, юбилейни годишнини, а по повод важни съсловни обсъждания ги уведомява и изслушва становищата им.
Чл. 26. За неуредените с настоящия Правилник въпроси, Конгресът на БЗС приема отделни решения.
Чл. 27. Настоящият Правилник влиза в сила от деня на неговото приемане на Конгреса на БЗС.
Чл. 28. Изпълнението, координацията на дейността, регламентирана с настоящия Правилник се възлага на Главния секретар на БЗС.

